- أَوَاڒنْ إِوزْننْ
- <
- 6
- >

6
1 مِّي إِنُو، مَاڒَا ثْذوْڒذْ
ذ أَمَارْهُونْ إِ جَّارْ نّشْ،
ثوْشِيذْ ثِيشْثِي نّشْ ن ؤُفُوسْ إِ يِيجّْ ن ؤُبَارَّانِي،
2 مَاڒَا ثْذوْڒذْ ثقّْنذْ
زڭْ وَاوَاڒنْ ن ؤُقمُّومْ نّشْ،
ثتّْوَاحبّْسذْ زڭْ وَاوَاڒنْ
ن ؤُقمُّومْ نّشْ،
3 خنِّي أڭّْ ثَا، أَ مِّي، ؤُ فكّْ إِخفْ نّشْ،
مَاغَارْ ثْذوْڒذْ غَارْ ؤُفُوسْ ن جَّارْ نّشْ:
ؤُيُورْ، بنْذقْ خَاسْ
ؤُ زيَّارْ خْ ونِّي شكْ يُوذْسنْ.
4 وَارْ تِّيشْ شَا إِضصْ إِ ثِيطَّاوِينْ نّشْ،
ؤُڒَا ذ أَنُوذمْ إِ وَابْڒِيونْ نّشْ. ◘6:‏4 إِزهد. 132‏:‏4
5 فكّْ إِخفْ نّشْ زڭْ ؤُفُوسْ نّسْ
أَمْ ثْغيْضثْ ن وغْزَارْ،
أَمْ يِيجّْ ن وجْضِيضْ زڭْ ؤُفُوسْ ن ؤُنڭْمَارْ.
6 ؤُيُورْ غَارْ ثْكضْفثْ، شكْ، أَ أَمعْڭُوزْ،
خْزَارْ مَامّشْ ثُويُورْ نتَّاثْ
ؤُ ذْوڒْ ذ أَمِيغِيسْ.
7 وَاخَّا نتَّاثْ وَارْ غَارسْ بُو ؤُمْڭوّذْ،
نِيغْ أَوقَّافْ نِيغْ ڒْحَاكمْ،
8 عَاذْ ثسّوْجَاذْ أَغْرُومْ نّسْ ذڭْ ؤُنبْذُو،
ثيْرُو مَاشَّا نّسْ ذِي ڒْوقْثْ ن ثْميْرَا.
9 أَڒْ مڒْمِي غَا ثقِّيمذْ ثزّْڒذْ،
شكْ، أَ أَمعْڭُوزْ؟
مڒْمِي غَا ثكَّارذْ زڭْ إِضصْ نّشْ؟ ◘6:‏9 أَوڒن. 13‏:‏4؛ 20‏:‏4؛ 24‏:‏33، 34
10 أَرْنِي شْوَايْثْ ن يِيضصْ،
أَرْنِي شْوَايْثْ ن ؤُوَارّشْ،
أَرْنِي شْوَايْثْ ن ؤُبُوزّڒْ س إِفَاسّنْ إِمُوننْ، ◘6:‏10 أَوڒن. 24‏:‏33
11 أَقَا ذَا أَذْ خَاكْ د-إِوْضَا زّڒْضْ
أَمْ يِيجّْ ن ؤُخوَّانْ،
ڒغْبنْ نّشْ أَمْ يِيجّْ ن ورْيَازْ
إِ غَارْ إِدْجَا ڒسْنَاحْ. ◘6:‏11 أَوڒن. 24‏:‏34
12 بْنَاذمْ إِ وَارْ إِسكّْوِينْ، أَرْيَازْ ن ڒْغشّْ،
إِڭُّورْ س إِجّْ ن ؤُقمُّومْ
إِشُّورنْ س مِينْ إِعوْجنْ.
13 إِغمّزْ س ثِيطَّاوِينْ نّسْ،
إِسَّاوَاڒْ س إِضَارنْ نّسْ،
إِتّْشيَّارْ س إِضوْضَانْ نّسْ.
14 ؤُڒْ نّسْ إِشُّورْ س ڒخْذَاعَاثْ،
إِنكّْوَا ڒبْذَا ڒْغَارْ،
إِتّْسبَّابْ إِمنْغِييّنْ.
15 خْ ؤُيَا ذغْيَا أَذْ د-يَاسْ ؤُضيّعْ نّسْ،
ذڭْ إِشْثْ ن ثشْثِي أَذْ إِتّْوَارْژْ
أَمْ وَارْ ذِينْ إِتِّيڒِي ؤُڭنْفُو.
16 ستَّا ن ثْمسْڒَايِينْ-أَ إِشَارّهْ إِ-ثنْثْ سِيذِي،
وَاهْ سبْعَا أَقَا أَثنْثْ ذ نّْعِي إِ ڒعْمَارْ نّسْ:
17 ثِيطَّاوِينْ ن نّْفَاخثْ،
إِجّْ ن يِيڒسْ إِسّْخَارِّيقنْ،
ؤُڒَا ذ إِفَاسّنْ إِسَّازَّاڒنْ
إِذَامّنْ إِمزْذَاڭنْ، ◘6:‏17 أَوڒن. 30‏:‏13
18 ؤُڒْ إِنكّْوَانْ ثِيمعْمَاتْشْ إِغشّنْ،
إِضَارنْ نِّي إِتّْقدْجِيقنْ مَاحنْذْ أَذْ أَزّْڒنْ
غَارْ مِينْ إِدْجَانْ ذ أَعفَّانْ، ◘6:‏18 رُوم. 3‏:‏15
19 أَشهَّاذْ إِسّْخَارِّيقنْ
نِّي د-إِذدْجْقنْ إِ إِخَارِّيقنْ،
ؤُڒَا ونِّي إِتّْسبَّابنْ
إِمنْغِييّنْ جَارْ ثَاوْمَاثْ.
20 أَ مِّي، حْضَا ثَاوْصيّثْ ن بَابَاشْ،
ؤُ وَارْ منْضَارْ ثَاغُورِي ن يمَّاشْ. ◘6:‏20 أَوڒن. 1‏:‏8
21 قّنْ إِ-ثنْثْ ڒبْذَا خْ وُوڒْ نّشْ،
شدّْ إِ-ثنْثْ غَارْ يِيرِي نّشْ. ◘6:‏21 أَوڒن. 3‏:‏3
22 مَاڒَا ثڭُّورذْ، أَيَا أَذْ شكْ إِڭوّذْ،
مَاڒَا ثزّْرذْ، أَيَا أَذْ شكْ إِحْضَا،
مَاڒَا ثْفَاقذْ أَقَا مَانْ أَيَا
أَذْ كِيذكْ إِسِّيوڒْ. ◘6:‏22 أَوڒن. 3‏:‏23، 24
23 مِينْزِي ثَاوْصيّثْ ذ ڒفْنَارْ
ذ ثْغُورِي ذ ثْفَاوْثْ،
إِوبَّاخْ ن تَّارْبِييّثْ
أَقَا أَثنْ ذ أَبْرِيذْ ن ثُوذَارْثْ ◘6:‏23 إِزهد. 19‏:‏9؛ 119‏:‏105
24 نِّي شكْ إِ غَا إِحْضَانْ زِي ثمْغَارْثْ ثَاعفَّانْثْ،
زِي ڒهْرُوذْ إِزوّْقنْ
ن يِيڒسْ ن ثمْغَارْثْ زِي بَارَّا. ◘6:‏24 أَوڒن. 2‏:‏16؛ 5‏:‏3؛ 7‏:‏5
25 وَارْعشّقْ شَا أَژْرِي نّسْ ذڭْ وُوڒْ نّشْ،
حْضَا وَارْ شكْ ثحْصِيرْ س وَابْڒِيونْ نّسْ،
26 مِينْزِي زِي سِّيبّثْ
ن إِشْثْ ن ثمْغَارْثْ ن فَارْقْ-شّْغڒْ،
بْنَاذمْ أَذْ إِكْسِي
مْغِيرْ إِشْثْ ن ثْخبَّازْثْ ن وغْرُومْ،
وَاهْ، ثَامْغَارْثْ ن إِجّْ ن ورْيَازْ نّغْنِي
أَقَا ثَارزُّو ڒعْمَارْ إِغْڒَانْ.
27 مَا إِزمَّارْ حذْ أَذْ يَارْبُو ثِيمسِّي
ذڭْ وحْسِينْ ن وَارُّوضْ نّسْ،
بْڒَا مَا أَذْ يَارْغْ وَارُّوضْ نّسْ؟ ◼6:‏27 ’أَحْسِينْ‘ - نِيغْ ’أَبحْرُورْ‘.
28 مَا إِزمَّارْ حذْ
أَذْ يُويُورْ خْ ڒفْحمْ إِتّحْذُوذُوقنْ،
بْڒَا مَا أَذْ شمْضنْ إِضَارنْ نّسْ؟
29 أَمُّو ؤُڒَا ذ ونِّي إِ غَا يَاذْفنْ
غَارْ ثمْغَارْثْ ن جَّارْ نّسْ،
وَاهْ كُوڒْ إِجّنْ ونِّي ت إِ غَا إِهَاذَانْ،
وَارْ إِتّْوِيحْسِيبْ ذ أَمزْذَاڭْ.
30 أَشفَّارْ وَارْ ث سّْحقَّارنْ
مَاڒَا يُوشَارْ،
حِيمَا أَذْ إِسّْيِيونْ ڒعْمَارْ نّسْ
مَاڒَا ذَايسْ ڒَاژْ.
31 مَاشَا مَاڒَا إِتّْوَافْ،
أَمُّو خَاسْ إِ غَا إِخدْجصْ سبْعَا ن ثْسقَّارْ.
إِتّْخصَّا أَسْ أَذْ إِوْشْ
مَارَّا مِينْ غَارسْ ذِي ثَادَّارْثْ.◘6:‏31 ؤُف. 22‏:‏1، 4
32 مَاشَا ونِّي إِتّڭّنْ زِّينَا
أَكْ-ذ إِشْثْ ن ثمْغَارْثْ،
وَارْ غَارسْ بُو وُوڒْ إِمْثنْ.
ونِّي إِتّڭّنْ أَيَا،
إِتَّاردّدْجْ ڒعْمَارْ نّسْ.
33 ذْرُوشْثْ ذ ڒفْضِيحثْ أَذْ ثنْ يَافْ،
ڒحْيَا نّسْ وَارْ إِمحِّي شَا.
34 مَاغَارْ ثُوسْمِي ثتَّاوِي-د أَسْعَارْ ن ورْيَازْ،
نتَّا وَارْ إِتّسّنْ أَحِينِّي
ذڭْ وَاسّْ ن ونْثَاقمْ.
35 وَارْ إِحسّبْ دّيّثْ إِ وصْڒحْ،
وَارْ ت إِقبّڒْ، أَذْ يُوڭِي،
وَاخَّا ثسّمْغَارِيذْ
ذِي ثرْزفْثْ عَاذْ س وَاطَّاسْ.

- أَوَاڒنْ إِوزْننْ
- <
- 6
- >

◘6:4 6:‏4 إِزهد. 132‏:‏4

◘6:9 6:‏9 أَوڒن. 13‏:‏4؛ 20‏:‏4؛ 24‏:‏33، 34

◘6:10 6:‏10 أَوڒن. 24‏:‏33

◘6:11 6:‏11 أَوڒن. 24‏:‏34

◘6:17 6:‏17 أَوڒن. 30‏:‏13

◘6:18 6:‏18 رُوم. 3‏:‏15

◘6:20 6:‏20 أَوڒن. 1‏:‏8

◘6:21 6:‏21 أَوڒن. 3‏:‏3

◘6:22 6:‏22 أَوڒن. 3‏:‏23، 24

◘6:23 6:‏23 إِزهد. 19‏:‏9؛ 119‏:‏105

◘6:24 6:‏24 أَوڒن. 2‏:‏16؛ 5‏:‏3؛ 7‏:‏5

◼6:27 6:‏27 ’أَحْسِينْ‘ - نِيغْ ’أَبحْرُورْ‘.

◘6:31 6:‏31 ؤُف. 22‏:‏1، 4

© 2020 www.tarifit.info