- أَيُوبْ
- <
- 9
- >

9
ثَامْوَارِّيثْ ن أَيُوبْ خْ بِيلْذَاذْ
1 يَارَّا-د أَيُوبْ، إِنَّا:
2 سّْنغْ نِيشَانْ، أَقَا أَمُّو إِ ثدْجَا،
مَاغَارْ مَامّشْ غَا يِيڒِي بْنَاذمْ
ذ أَمْسڭّذْ غَارْ أَربِّي؟ ◘9:‏2 إِزهد. 143‏:‏2
3 مَاڒَا نتَّا إِخْسْ أَكِيذسْ إِمْشَارّعْ،
إِڒِي نتَّا وَارْ إِزمَّارْ أَذْ خَاسْ د-يَارّْ
ؤُڒَا ذ إِشْثْ ن ثْوَاڒَا خْ وَاڒفْ ن ثْوَاڒَاوِينْ.
4 نتَّا ذ أَمِيغِيسْ ن وُوڒْ
ذ بُو-ثْزمَّارْ إِجهْذنْ،
مَانْ ونْ إِزمَّارنْ
أَذْ إِسّقْسحْ إِخفْ نّسْ ضِيدّْ نّسْ
ؤُشَا أَذْ إِقِّيمْ إِدَّارْ ذِي ڒَامَانْ؟
5 نتَّا ذ ونِّي إِسّْمُوطُّوينْ إِذُورَارْ
أَمْ وَارْ ت تِّيشِينْ إِوْذَانْ،
ذ ونِّي ثنْ إِسّْنقْڒَابنْ
ذڭْ وغْضَابْ نّسْ،
6 نتَّا ذ ونِّي إِسّنْهزَّانْ ثَامُّورْثْ
زڭْ ومْشَانْ نّسْ،
ذ ونِّي إِڭِّينْ إِپِيلَارنْ نّسْ أَذْ أَرْجِيجنْ،
7 نتَّا ذ ونِّي إِتَّامَارنْ ثَافُوشْثْ
أَڒَامِي وَارْ د-ثنْقِيرْ،
ذ ونِّي إِتّْشمَّاعنْ إِثْرَانْ!
8 نتَّا س يِيخفْ نّسْ وَاهَا
إِتّْبزَّاعْ إِجنْوَانْ،
نتَّا إِصُورُّوفْ ثِيوَا
ن ثْعُورَارْ نْ ڒمْوَاجْ ن وَامَانْ. ◘9:‏8 أَمز. 1‏:‏6
9 نتَّا ذ ونِّي إِڭِّينْ أَوْرَافْ ن إِثْرَانْ
ن دُّوبْ أَمقّْرَانْ ذ ؤُرْيُونْ،
أَڭْرَاوْ ن سبْعَا ن إِثْرَانْ
ذ إِخَامّنْ ن لْجَانُوبْ،
10 نتَّا ذ ونِّي إِڭِّينْ
ثِيمسْڒَايِينْ ثِيمقّْرَانِينْ،
- وَارْ إِزمَّارْ بْنَاذمْ أَذْ ثنْثْ إِفْهمْ -
ؤُڒَا ذ ڒعْجَايبْ بْڒَا ڒحْسَابْ. ◘9:‏10 أَيُوبْ 5‏:‏9؛ إِزهد. 72‏:‏18؛ 77‏:‏15؛ 86‏:‏10؛ رُوم. 11‏:‏33
11 خْزَارْ، نتَّا إِعدُّو خَافِي، وَارْ ث ژَترّغْ،
إِژكّْوَا، نشّْ وَارْ كِيذسْ تَّاشِيغْ.
12 خْزَارْ، مَاڒَا إِخْضفْ نتَّا،
مَانْ ونْ إِ ث غَا إِمنْعنْ؟
مَانْ ونْ إِزمَّارنْ أَذْ أَسْ يِينِي:
’مِينْ ذِينْ ثتّڭّذْ شكْ؟‘
13 أَربِّي وَارْ إِتَّارِّي أَغْضَابْ نّسْ
أَذْ د-إِذْوڒْ،
سَاذُو نّسْ ؤُضَارنْ إِمْعَاوَاننْ ن ’رَاهَابْ‘. ◼9:‏13 ’رَاهَابْ‘ - إِخْسْ أَذْ يِينِي: ’ونِّي إِسَّاڭّْوَاذنْ‘. ’رَاهَابْ‘ ذ إِسمْ ن ڒْهَايْشثْ. ڒْهَايْشثْ-أَ أَقَا-ت ذ ثَامُّورْثْ ن مِيصْرَا، ثنِّي أَمْ ڒحْوشْ ذِي ڒبْحَارْ (إِخْسْ أَذْ يِينِي: ’إِغْزَارْ ن نِيلْ‘) إِسَّاڭّْوَاذْ ڒڭْنُوسْ س جّهْذْ نّسْ شِّيطَانِي.
14 مَامّشْ إِ غَا ڭّغْ أَذْ خَاسْ د-أَرّغْ،
مَامّشْ إِ غَا فَارْزغْ
أَوَاڒنْ إِنُو مْلِيحْ زَّاثسْ؟
15 وَاخَّا نشّْ ذ أَمْسڭّذْ،
وَارْ زمَّارغْ أَذْ خَاسْ د-أَرّغْ،
مَاشَا أَذْ زَاوْڭغْ ڒْقَاضِي إِنُو
مَاحنْذْ أَذْ خَافِي إِحِينّْ،
16 مَاڒَا خَافِي د-يَارّْ ڒَامِي ڒَاغِيغْ،
وَارْ تّْغِيڒغْ أَقَا نتَّا أَذْ إِسڒْ
غَارْ ثْمِيجَّا إِنُو.
17 أَقَا نتَّا إِڒبّزْ أَيِي س إِشْثْ ن ثْحَارْيَاضْثْ
ؤُ يَارنِّي ذڭْ إِيزِّيمنْ إِنُو بَاطڒْ.
18 نتَّا وَارْ ذ أَيِي إِتّجِّي أَذْ أَرّغْ نّفْسْ،
مَاشَا إِسّْجَاوَانْ أَيِي س ثَارْزُوڭِي.
19 مَاڒَا ثقِّيمْ ثْمسْڒَاشْثْ ذِي جّهْذْ،
أَقَا نتَّا إِجْهذْ قَاعْ،
مَاڒَا ذِي شّْرعْ، إِقَّارْ:
’وِي ذ أَيِي غَا إِعَارْضنْ؟‘
20 وَاخَّا نشّْ ذ أَمْسڭّذْ،
عَاذْ أَقمُّومْ إِنُو أَذْ خَافِي إِحْكمْ،
وَاخَّا نشّْ بْڒَا ڒْعِيبْ،
عَاذْ نتَّا أَذْ أَيِي إِعيّبْ.
21 وَاخَّا نشّْ بْڒَا ڒْعِيبْ إِ دْجِيغْ،
وَارْ سِّينغْ ڒعْمَارْ إِنُو نِيشَانْ،
ثُوذَارْثْ إِنُو حسّْبغْ ت ذ وَالُو.
22 خْ ؤُيَا إِ غَا إِنِيغْ: ’قَاعْ ذ إِشْثْ!
أَمْ ونِّي إِدْجَانْ بْڒَا ڒْعِيبْ
أَمْ ونِّي إِدْجَانْ ذ أَعفَّانْ،
نتَّا أَذْ ثنْ إِقْضَا س ثْنَاينْ إِذْسنْ!‘ ◘9:‏22 أَمب. 9‏:‏2، 3؛ مـَال. 3‏:‏14
23 مَاڒَا أَركُّوضْ إِنقّْ ذڭْ إِشْثْ ن ثشْثِي،
خنِّي نتَّا إِسْثهزَّا
زِي ڒقْضعْ ن ڒَايَاسْ إِ إِمزْذَاڭنْ.
24 ثَامُّورْثْ أَذْ ثمّوْشْ
ذڭْ ؤُفُوسْ ن ؤُعفَّانْ.
إِغمْبَابْ ن ڒْقُوضَاثْ نّسْ إِتّْڒحّفْ أَسنْ.
مَاڒَا وَارْ ث إِڭِّي نتَّا، مَانْ ونْ خنِّي؟
25 ذغْيَا خْ ونِّي إِتَّازّْڒنْ
أَقَا تّْقدْجِيقنْ وُوسَّانْ إِنُو،
أَروْڒنْ غَارْ ذِينْ، وَارْ ثْوِيڒِينْ ڒْخَارْ. ◘9:‏25 أَيُوبْ 7‏:‏6، 7
26 كِّينْ أَمْ ثْغَارُّوبَا ن ؤُغَانِيمْ،
أَمْ ؤُڭِيذرْ إِحوّْمنْ خْ زَّارْذثْ.
27 مَاڒَا نِّيغْ: ’أَذْ تُّوغْ أَشثْشِي إِنُو،
أَذْ بدّْڒغْ أَغمْبُوبْ إِشضْننْ إِنُو،
أَذْ سّْفِيرْنِينغْ!‘،
28 أَمُّو إِ تّڭّْوذغْ زِي مَارَّا ڒحْرِيقْ إِنُو.
نشّْ سّْنغْ شكْ وَارْ زَّايِي ثتّْبَارِّيذْ.
29 نشّْ ذ أَعفَّانْ،
مَايمِّي سّْحِيسِّيفغْ إِ وَالُو؟
30 مَاڒَا سِّيرْذغْ س وَامَانْ ن وذْفڒْ،
أَذْ سِّيزذْڭغْ إِفَاسّنْ إِنُو س لِّيخِييَا، ◘9:‏30 إِرْم. 2‏:‏22
31 عَاذْ أَذْ أَيِي ثْنثْيذْ
ذڭْ وحْفُورْ يَارْصُوذنْ،
أَڒْ ذ أَيِي غَا إِعِيفّْ وَارُّوضْ إِنُو.
32 مَاغَارْ نتَّا وَارْ إِدْجِي ذ بْنَاذمْ أَمْ نشّْ،
ونِّي خفْ زمَّارغْ أَذْ د-أَرّغْ،
خْمِي نتَّاوضْ غَارْ ثَادَّارْثْ ن شّْرعْ
أَكْ-ذ وَايَاوْيَا. ◘9:‏32 أَمب. 6‏:‏10؛ إِرْم. 49‏:‏19
33 وَارْ ذِينْ إِدْجِي ڒْعَاذڒْ جَارْ أَنغْ،
ونِّي إِزمَّارنْ أَذْ إِسَّارْسْ أَفُوسْ نّسْ
خَانغْ س ثْنَاينْ إِذْنغْ.
34 أجّْ إِ-ث أَذْ خَافِي إِكْسِي أَعْمُوذْ نّسْ،
وَارْ ذ أَيِي إِسّْنخْڒِيعْ عَاذْ ؤُهُوذِّي نّسْ، ◘9:‏34 أَيُوبْ 13‏:‏20؛ 33‏:‏7
35 خنِّي أَذْ سِّيوْڒغْ
نْهْڒَا أَذْ زَّايسْ ڭّْوذغْ،
مَاغَارْ نشّْ وَارْ دْجِيغْ أَمُّو إِ يِيخفْ إِنُو.

- أَيُوبْ
- <
- 9
- >

◘9:2 9:‏2 إِزهد. 143‏:‏2

◘9:8 9:‏8 أَمز. 1‏:‏6

◘9:10 9:‏10 أَيُوبْ 5‏:‏9؛ إِزهد. 72‏:‏18؛ 77‏:‏15؛ 86‏:‏10؛ رُوم. 11‏:‏33

◼9:13 9:‏13 ’رَاهَابْ‘ - إِخْسْ أَذْ يِينِي: ’ونِّي إِسَّاڭّْوَاذنْ‘. ’رَاهَابْ‘ ذ إِسمْ ن ڒْهَايْشثْ. ڒْهَايْشثْ-أَ أَقَا-ت ذ ثَامُّورْثْ ن مِيصْرَا، ثنِّي أَمْ ڒحْوشْ ذِي ڒبْحَارْ (إِخْسْ أَذْ يِينِي: ’إِغْزَارْ ن نِيلْ‘) إِسَّاڭّْوَاذْ ڒڭْنُوسْ س جّهْذْ نّسْ شِّيطَانِي.

◘9:22 9:‏22 أَمب. 9‏:‏2، 3؛ مـَال. 3‏:‏14

◘9:25 9:‏25 أَيُوبْ 7‏:‏6، 7

◘9:30 9:‏30 إِرْم. 2‏:‏22

◘9:32 9:‏32 أَمب. 6‏:‏10؛ إِرْم. 49‏:‏19

◘9:34 9:‏34 أَيُوبْ 13‏:‏20؛ 33‏:‏7

© 2020 www.tarifit.info