- إِشَاعْيَا
- <
- 23
- >

23
1 ڒْحُوكْمْ إِسَّاڭّْوَاذنْ خْ صُورْ.
” ’رُومْ، أَ إِغَارُّوبَا ن ثَارْشِيشْ، مَاغَارْ ثهْذمْ ثنْذِينْثْ ن صُورْ ؤُمِي وَارْ ثقِّيمْ ثَادَّارْثْ ؤُڒَا ذ ڒْمُويِّي.‘ وَاهْ، أَمُّو إِ ذ أَسنْ إِتّْوَاسَّارْڭبْ زِي ثمُّورْثْ ن أَيْثْ ن كِيتِّيمْ. ◘23:‏1 إِرْم. 47‏:‏4؛ حِز. 26؛ 27؛ 28؛ زَاك. 9‏:‏3، 4 2 ’سُوسْممْ، أَ كنِّيوْ إِمزْذَاغْ ن ثڭْزِيرْثْ! إِسبَّابنْ ن صِيذُونْ إِنِّي إِژكّْوَانْ ڒبْحَارْ س إِغَارُّوبَا نْسنْ، أَقَا شُّورنْ شمْ س سّڒْعثْ!‘ 3 زَّارِيعثْ ن سِيخُورْ، صَّابثْ ن إِغْزَارْ ن نِيلْ، ثذْوڒْ ذ ڒْمُونثْ نّسْ. أَمُّو إِ ثذْوڒْ ثنْذِينْثْ ن صُورْ ذ ڒْمَارْسِي ن ڒڭْنُوسْ.“
4 ” ’سضْحَا، أَ شمْ صِيذُونْ!‘ مَاغَارْ ڒبْحَارْ إِقَّارْ، لْبُورْجْ ن ڒبْحَارْ إِقَّارْ: ’وَارْ ذَايِي ثُوغِي ڒوْجعْ ن ثَارُوثْ ؤُ نشّْ وَارْ ؤُرِيوغْ. نشّْ وَارْ سّْغِيمِيغْ إِحُوذْرِييّنْ ؤُ وَارْ أَربِّيغْ ثِيعْزُورَايْ.‘ 5 خْمِي غَا يَاوضْ ڒخْبَارْ غَارْ مِيصْرَا، خنِّي أَذْ نزْبَارنْ نِيثْنِي س ڒحْرِيقْ خْمِي غَا سْڒنْ إِ ڒخْبَارْ خْ صُورْ.“
6 ” ’ژْوَامْ غَارْ ثَارْشِيشْ، سْغُويّمْ، كنِّيوْ إِمزْذَاغْ ن ثڭْزِيرْثْ!‘ 7 مَا وَا ذ أَشْثَابْ نْومْ، أَ ثَانْذِينْثْ إِنڭّْزنْ س ڒفْرَاحثْ، ثنِّي زِي لْ-أَصلْ نّسْ إِدْجَانْ زڭْ وُوسَّانْ ن وشْحَاڒْ ؤُيَا؟ إِصُورَافْ نّسْ أَذْ ت أَرْبُونْ غَارْ ڒَاڭّْوَاجْ حِيمَا أَذْ ذِينْ ثقِّيمْ أَمْ ثْبَارَّانشْثْ. 8 وِي إِخَارّْصنْ مَانْ أَيَا ذِي ڒْبَاڒْ نّسْ ضِيدّْ إِ صُورْ، ثَانْذِينْثْ نِّي إِبطَّانْ تِّيجَانْ، أَقَا زعْمَا إِسبَّابنْ نّسْ ذ ڒْحُوكَّامْ، إِتِّيجَارِييّنْ نّسْ ذ إِمْشنّْعنْ ن ثمُّورْثْ؟ 9 سِيذِي ن ڒْعسْكَارَاثْ أَقَا غَارسْ ذِي ڒْبَاڒْ نّسْ حِيمَا أَذْ إِسّْعِيدْجثْ نّْفَاخثْ ن مَارَّا مِينْ إِدْجَانْ ذ ثَالْوِيزْثْ، حِيمَا أَذْ يَارْژْ ڒْعزّْ ن مَارَّا إِمْشنّْعنْ ن ثمُّورْثْ.“
10 ” ’سسْفِييْ ثَامُّورْثْ نّمْ أَمْ يغْزَارْ ن نِيلْ، أَ شمْ يدْجِيسْ ن ثَارْشِيشْ! وَارْ شمْ ثْمنّعْ ؤُڒَا ذ إِشْثْ ن ڒْحَاجّثْ عَاذْ!‘ 11 نتَّا إِسّْوِيژّضْ أَفُوسْ نّسْ خْ ڒبْحَارْ، نتَّا إِسّنْهزّْ ثِيڭلْذِيوِينْ. سِيذِي يُومُورْ ضِيدّْ إِ كنْعَانْ مَاحنْذْ أَذْ أَردّْدْجنْ لْبُورْجَاثْ نّسْ. 12 نتَّا إِنَّا: ’عمَّارْصْ عَاذْ أَذْ ثِيڒِيذْ ثْفَارْحذْ، ثتّْوَاسّْعِيدْجْثذْ، أَ ثَاعْزَارشْثْ، يدْجِيسْ ن صِيذُونْ! رُوحْ غَارْ أَيْثْ ن كِيتِّيمْ، كَّارْ، ژْوَا. ؤُڒَا ذِينِّي وَارْ ثطِّيفذْ ڒهْنَا.‘ ◼23:‏12 ’كِيتِّيمْ‘ - إِخْسْ أَذْ يِينِي ’قُوبْرُوسْ‘. 13 خْزَارْ، ثَامُّورْثْ ن إِكَالْذَانِييّنْ، ڒْڭنْسْ-أَ إِ ثُوغَا وَارْ إِدْجِينْ، أَقَا إِنيّشْ أَشُّورْ ذ ثَامُّورْثْ إِ ڒوْحُوشْ ن ڒخْڒَا - مَاغَارْ نِيثْنِي سّْڭعّْذنْ لْبُورْجَاثْ نْسنْ إِ وهْجَامْ، سّْعَارَّانْ ڒقْصُورْ نّسْ - أَقَا ڒْڭنْسْ-أَ يَارَّا إِ-ت ذ ڒْخِيرْبثْ. ◼23:‏13 أَفسَّارْ - أَيثْ-أَ ثسِّيوڒْ خْ إِكَالْذَانِييّنْ، خْ مَامّشْ غڒْبنْ ذ أَمزْوَارْ خْ إِمْبرَاثُورِييَا ن أَشُّورْ (إِخْسْ أَذْ يِينِي ثَانْذِينْثْ ن نِينْوَا) ؤُ خنِّي ؤُذْفنْ غَارْ ثمُّورْثْ ن إِفِينِيكِييّنْ (قَّارنْ أَسْ ڒخُّو لُوبْنَانْ) ؤُشَا هذْمنْ لْپُورْجْ نِّي إِدْجَانْ خْ ثڭْزِيرْثْ ن ثنْذِينْثْ ن صُورْ، ذِي ڒْوسْثْ ن ڒبْحَارْ، يُوذسْ-د غَارْ ثنْذِينْثْ ن صُورْ خْ ڒْبَارْ. ثُوغَا أَشُّورْ وَارْ إِزمَّارْ أَذْ إِطّفْ لْپُورْجْ-أَ ن إِفِينِيكِييّنْ، مَاشَا إِكَالْذَانِييّنْ هجْمنْ خَاسْ ڒْمِيجَاڒْ ن 13 ن إِسڭّْوُوسَا، خنِّي فڒْحنْ مَاشَا وَارْ غَارْسنْ ؤُفِينْ بُو ثْكشَّاضْثْ مِينْزِي مَارَّا إِمزْذَاغْ ن ثڭْزِيرْثْ فّْغنْ خْ ڒبْحَارْ غَارْ ڒڭْنُوسْ نِّي وِيكْ-ذ ڭِّينْ ثَاسبَّابْثْ نْسنْ. 14 رُومْ، كنِّيوْ إِغَارُّوبَا ن ثَارْشِيشْ، مَاغَارْ لْبُورْجْ نْومْ إِتّْوَاهْذمْ.“
15 ”ذڭْ وَاسّْ نِّي أَذْ إِمْسَارْ، أَقَا صُورْ أَذْ ثتّْوَاتُّو ڒْْقدّْ ن سبْعِينْ ن إِسڭّْوُوسَا، أَمْ ڒْْقدّْ ن وُوسَّانْ ن إِجّْ ن ؤُجدْجِيذْ. غَارْ ؤُنڭَّارْ ن سبْعِينْ ن إِسڭّْوُوسَا نِّي أَذْ إِمْسَارْ إِ صُورْ أَمْ مَامّشْ ذ أَسْ قَّارنْ ذڭْ إِزْڒِي ن ثمْغَارْثْ ن فَارْقْ-شّْغڒْ: 16 ’كْسِي ڒْڭَامْبْرِي، ؤُيُورْ ؤُشَا نّضْ ذِي ثنْذِينْثْ، أَ شمْ، ثَامْغَارْثْ ن فَارْقْ-شّْغڒْ إِتّْوَاتُّونْ! إِرَارْ إِجّْ ن دْجْغَا مْلِيحْ ؤُشَاغنّجْ أَطَّاسْ، مَاحنْذْ أَذْ خَامْعقْڒنْ!‘ 17 أَوَارْنِي سبْعِينْ ن إِسڭّْوُوسَا سِيذِي أَذْ يَارْزفْ صُورْ عَاوذْ ؤُشَا نتَّاثْ أَذْ د-ثذْوڒْ غَارْ ڒْمُونثْ نّسْ ن فَارْقْ-شّْغڒْ ؤُشَا أَذْ ثسّفْسذْ إِخفْ نّسْ س مَارَّا ثِيڭلْذَاوِينْ ن دُّونشْثْ نِّي إِدْجَانْ خْ وُوذمْ ن ثمُّورْثْ. 18 مَاشَا ثَاسبَّابْثْ نّسْ ذ ڒْمُونثْ نّسْ ن فَارْقْ-شّْغڒْ أَذْ إِڒِينْثْ قدّْسنْثْ إِ سِيذِي. وَارْ ثتّْوَاخمّڒْ ذڭْ إِخَّامنْ ن ثْخُوبَايْ ؤُ وَارْ ثتّْوَاخزّنْ، مَاغَارْ سّڒْعثْ نّسْ أَذْ ثِيڒِي إِ يِينِّي إِزدّْغنْ زَّاثْ إِ وُوذمْ ن سِيذِي، حِيمَا أَذْ شّنْ أَڒْ إِ غَا جِّيوْننْ ؤُشَا حِيمَا أَذْ يَارْضنْ أَرُّوضْ إِشُووَّارنْ.“

- إِشَاعْيَا
- <
- 23
- >

◘23:1 23:‏1 إِرْم. 47‏:‏4؛ حِز. 26؛ 27؛ 28؛ زَاك. 9‏:‏3، 4

◼23:12 23:‏12 ’كِيتِّيمْ‘ - إِخْسْ أَذْ يِينِي ’قُوبْرُوسْ‘.

◼23:13 23:‏13 أَفسَّارْ - أَيثْ-أَ ثسِّيوڒْ خْ إِكَالْذَانِييّنْ، خْ مَامّشْ غڒْبنْ ذ أَمزْوَارْ خْ إِمْبرَاثُورِييَا ن أَشُّورْ (إِخْسْ أَذْ يِينِي ثَانْذِينْثْ ن نِينْوَا) ؤُ خنِّي ؤُذْفنْ غَارْ ثمُّورْثْ ن إِفِينِيكِييّنْ (قَّارنْ أَسْ ڒخُّو لُوبْنَانْ) ؤُشَا هذْمنْ لْپُورْجْ نِّي إِدْجَانْ خْ ثڭْزِيرْثْ ن ثنْذِينْثْ ن صُورْ، ذِي ڒْوسْثْ ن ڒبْحَارْ، يُوذسْ-د غَارْ ثنْذِينْثْ ن صُورْ خْ ڒْبَارْ. ثُوغَا أَشُّورْ وَارْ إِزمَّارْ أَذْ إِطّفْ لْپُورْجْ-أَ ن إِفِينِيكِييّنْ، مَاشَا إِكَالْذَانِييّنْ هجْمنْ خَاسْ ڒْمِيجَاڒْ ن 13 ن إِسڭّْوُوسَا، خنِّي فڒْحنْ مَاشَا وَارْ غَارْسنْ ؤُفِينْ بُو ثْكشَّاضْثْ مِينْزِي مَارَّا إِمزْذَاغْ ن ثڭْزِيرْثْ فّْغنْ خْ ڒبْحَارْ غَارْ ڒڭْنُوسْ نِّي وِيكْ-ذ ڭِّينْ ثَاسبَّابْثْ نْسنْ.

© 2020 www.tarifit.info