- مِيخَا
- <
- 6
- >

6
أَشثْشِي ن سِيذِي خْ ڒْڭنْسْ نّسْ ؤُ خْ ؤُرْشَالِيمْ
1 ”سْڒمْ خنِّي مِينْ إِقَّارْ سِيذِي:
كَّارْ، شَارّعْ زَّاثْ إِ وُوذمْ ن إِذُورَارْ،
ؤُ أجّْ ثِيوْرِيرِينْ أَذْ سْڒنْثْ إِ ثْمِيجَّا نّشْ!
2 سْڒمْ، أَ إِذُورَارْ، إِ دّعْوثْ ن سِيذِي،
ؤُڒَا ذ كنِّيوْ، ذْسُوسَا إِمثْننْ ن ثمُّورْثْ،
مِينْزِي سِيذِي غَارسْ إِشْثْ ن دّعْوثْ
أَكْ-ذ ڒْڭنْسْ نّسْ
نتَّا إِڭُّورْ غَارْ ثَادَّارْثْ ن شّْرعْ
أَكْ-ذ إِسْرَائِيل.“ ◘6:‏2 حُوش. 4‏:‏1
3 ”أَ ڒْڭنْسْ إِنُو، مِينْ ذ أَشْ ڭِّيغْ،
ؤُ س مَانْثنْ إِ زِي شكْ سِّيحْڒغْ؟
شهّذْ ضِيدّْ إِنُو!
4 نشّْ نذْهغْ شكْ زِي ثمُّورْثْ ن مِيصْرَا،
زِي ثَادَّارْثْ ن ثسْمُوغِي.
نشّْ سّكّغْ-د مُوسَا
ذ هَارُونْ ذ مَارْيَامْ
زَّاثْ إِ ؤُغمْبُوبْ نّشْ. ◘6:‏4 ؤُف. 12‏:‏51؛ 14‏:‏30؛ 20‏:‏2
5 أَ ڒْڭنْسْ إِنُو، فكَّارْ مْلِيحْ ذِي ڒْغَارْ
إِ ثُوغَا إِنكّْوَا أَذْ يڭّْ بَالَاكْ،
أَجدْجِيذْ ن مُوآبَ،
ؤُ ذِي مِينْ خَاسْ د-يَارَّا بِيلْعَامْ،
مِّيسْ ن بَاعُورْ
ؤُ ذِي مِينْ إِمْسَارنْ زِي شِيطِّيمْ أَڒْ جِيلْجَالْ،
حِيمَا أَذْ ثسّْنذْ
ثِيمڭَّا إِسڭّْذنْ ن سِيذِي.“ ◘6:‏5 ڒخْڒ. 22‏:‏5؛ 23‏:‏7؛ 25؛ ياش. 5
مِينْ إِخْسْ سِيذِي زِي ڒْڭنْسْ نّسْ؟
6 ”س مِينْ زِي غَا رَاحغْ
أَذْ مّڒْقِيغْ أَكْ-ذ سِيذِي،
أَذْ أَضَارغْ زَّاثْ إِ أَربِّي يُوعْڒَانْ؟
مَا أَذْ رَاحغْ أَذْ ث مّڒْقِيغْ
س ثْغَارْصَا ن وشْمَاضْ،
نِيغْ س إِعجْمِييّنْ ن إِجّْ ن ؤُسڭّْوَاسْ؟ ◼6:‏6 ’أَمْوَا‘ - نِيغْ ’أَينْذُوزْ‘ نِيغْ ’يُوڭُّو‘.
7 مَا أَذْ يَارْضَا سِيذِي
س ڒُوڒُوفْ ن إِشَارِّييّنْ،
سعشْرَا ن ڒُوڒُوفْ ن ثْغزْرَاثِينْ ن زّشْثْ؟
مَا أَذْ وْشغْ أَمنْزُو إِنُو إِ ؤُخطُّو إِنُو،
ڒْْغِيدْجثْ ن ؤُعذِّيسْ إِنُو
إِ دّْنُوبْ ن ڒعْمَارْ إِنُو؟
8 نتَّا إِسَّارْڭبْ إِ شكْ، أَ بْنَاذمْ،
مِينْ إِشْنَانْ،
ؤُ مِينْ زَّايكْ إِتّتَّارْ سِيذِي،
أَقَا أَذْ ثڭّذْ ڒْخَارْ،
أَذْ ثخْسذْ ثَامخْسِيوْثْ إِشوَّارنْ،
ؤُ أَذْ ثُويُورذْ أَكْ-ذ أَربِّي نّشْ
س ؤُوَاضعْ!“ ◘6:‏8 أَعَوذ. 10‏:‏12
أَردّدْجْ ن إِعفَّاننْ
9 ”ثْمِيجَّا ن سِيذِي ثتّْڒَاغَا إِ ثنْذِينْثْ.
إِسمْ نّشْ إِتَّاوِي-د ؤُفكِّي.
سْڒمْ إِ وعْمُوذْ
ؤُ غَارْ ونِّي ث-إِ-د إِسّكّنْ!
10 مَا ذِينْ عَاذْ ڒخْزِينْ شُّورنْ س ڒْغَارْ
ذِي ثَادَّارْثْ ن ؤُعفَّانْ
ؤُڒَا ذ إِجّْ ن نّْعِي ن ڒْمُوذْ ن إِفَا إِنْقصْ؟
11 مَا إِزمَّارْ أَذْ إِڒِيغْ ذ أَمزْذَاڭْ
س ڒْمِيزَانَاثْ ن ڒْغَارْ،
ؤُ س يِيشْثْ ن ثشْيَارْثْ ثشُّورْ
س ڒوْزْنَاثْ إِغشّنْ؟ ◘6:‏11 حُوش. 12‏:‏8
12 أَيْثْ بُو-وَاڭْڒَا نّسْ أَقَا شُّورنْ س لْعُونْفْ،
ؤُڒَا ذ إِمزْذَاغْ نّسْ قَّارنْ إِخَارِّيقنْ
ؤُ إِڒسْ نْسنْ أَقَا إِتّْغشَّا
ذڭْ ؤُقمُّومْ نْسنْ.“ ◘6:‏12 إِرْم. 9‏:‏7
13 ”خنِّي نشّْ أَقَا جَارْحغْ شمْ س ثيِّيثَا،
أَقَا ثتّْوَاردّْدْجذْ
زِي سِّيبّثْ ن دّْنُوبْ نّمْ.
14 أَذْ ثشّذْ، مَاشَا وَارْ ثتّْجِيوِينذْ،
ؤُ أَذْ ذَايمْ يِيڒِي ڒَاژْ ذِي ذَاخڒْ نّمْ.
أَذْ ثفّْغذْ،
مَاشَا وَارْ ثْنجّْمذْ،
ؤُ مِينْ إِنجْمنْ،
أَذْ ث سّعْذُوغْ إِ سِّيفْ. ◘6:‏14 حُوش. 4‏:‏10
15 ڭُّورْ أَذْ ثْزَارْعذْ، مَاشَا وَارْ ثْمجَّارذْ،
أَذْ ثدّْزذْ أَژمُّورْ،
مَاشَا وَارْ ثْذهّْنذْ إِخفْ نّمْ س زّشْثْ
أَذْ ثْژمّذْ ؤُڒَا ذ بِينُو ن جْذِيذْ زڭْ ؤُضِيڒْ،
مَاشَا وَارْ ثسّسّذْ بِينُو. ◘6:‏15 أَعَوذ. 28‏:‏38؛ Ḥag. 1‏:‏6
16 مَاغَارْ ڒْڭنْسْ إِحطَّانْ ثِيوصَّا ن عُومْرِي
ؤُ مَارَّا ثِيمڭَّا ثِيعفَّانِينْ
ن ثَادَّارْثْ ن أَخَابْ،
ؤُ كنِّيوْ ثْضفَّارمْ ڒشْوَارْ نْسنْ،
أَڒَامِي شمْ إِ غَا يَارّغْ
ذ إِشْثْ ن ڒْقشْعثْ ن ؤُنخْڒِيعْ
ؤُڒَا ذ إِمزْذَاغْ نّسْ إِ ؤُسمْژِي.
أَمُّو إِ غَا ثَارْبُومْ ڒْحڭْرَا ن ڒْڭنْسْ إِنُو.“ ◘6:‏16 1 إِج. 16‏:‏25، 26، 30‏-‏34

- مِيخَا
- <
- 6
- >

◘6:2 6:‏2 حُوش. 4‏:‏1

◘6:4 6:‏4 ؤُف. 12‏:‏51؛ 14‏:‏30؛ 20‏:‏2

◘6:5 6:‏5 ڒخْڒ. 22‏:‏5؛ 23‏:‏7؛ 25؛ ياش. 5

◼6:6 6:‏6 ’أَمْوَا‘ - نِيغْ ’أَينْذُوزْ‘ نِيغْ ’يُوڭُّو‘.

◘6:8 6:‏8 أَعَوذ. 10‏:‏12

◘6:11 6:‏11 حُوش. 12‏:‏8

◘6:12 6:‏12 إِرْم. 9‏:‏7

◘6:14 6:‏14 حُوش. 4‏:‏10

◘6:15 6:‏15 أَعَوذ. 28‏:‏38؛ Ḥag. 1‏:‏6

◘6:16 6:‏16 1 إِج. 16‏:‏25، 26، 30‏-‏34

© 2020 www.tarifit.info